**Ján Silaši** (iné mená: **Jánoš Siláši**, staršie: **Ján Szilassy**, maď. *Szilássy János*; \* 1705/pred 1711/1728?, Rožňava/Košice – † 6./9. máj 1782, Levoča) bol zlatník, emailér a miniaturista neskorého baroka a rokoka činný v Levoči. Jeho chrámové striebro sa rozšírilo do rôznych kútov Rakúskej monarchie.

Životopis
---------

Jeho pôvod a rodisko nie sú isté, pravdepodobne bol synom rožňavského stolára Jána Silášiho a Rosalie Peschovičovej, oddaných roku 1699. Podľa jedného prameňa sa jeho starší brat Juraj stal zlatníkom v Košiciach, a Ján k nemu nastúpil ako učeň. Podľa druhej verzie to bol otec, u ktorého sa vyučil.

Po vandrovných rokoch sa roku 1727 usadil v Levoči u vdovy po zlatníkovi Andrejovi Reuterovi. 27. marca 1729 sa stal zlatníckym majstrom a členom cechu zlatníkov v Levoči. Ešte predtým sa roku 1728 oženil s dcérou Andreja Reutera. V rokoch 1747 – 1776 sa u neho vystriedalo sedem učňov. Posledným datovaným dielom je chrámová súprava kalicha, monštrancie, pacifikálu a cibória s erbom rodiny Vécsey z roku 1781. Celý život pracoval ako zlatník a smaltár pre Cirkev. K takmer dvom desiatkam dochovaných prác patrí najmä monštrancia, cibória, pacifikály a kalichy. Okrem podobizní svätcov alebo nástrojov Kristovho utrpenia maľoval na emailové medailóniky veduty miest. Zachytil napríklad panorámu Žiliny alebo požiar Levoče z roku 1747.

Dielo a značky
--------------

János Szilássy Monstrance neznámého povodu; Umeleckopriemyselné múzeum v Prahe
Na svoje diela pripájal ryté nápisy, niekedy latinskú signatúru a razenú majstrovskú značku IS v pravouhlom štítku. Ďalej tam býva cechová značka, ktorú tvorí razený znak mesta Levoče (dvojramenný kríž) a akostné označenie 13 pre 13 lótové striebro.

Preslávené sú jeho slncové monštrancie s bohatou lúčovú svätožiarou, pestrofarebne smaltovanými medailónikmi a pestrofarebnými sklami. Vo verejne prístupných zbierkach sa ich zachovalo najmenej osem:

* Umeleckopriemyselné múzeum v Prahe
* Farský úrad Banská Bystrica (1763), tiež kalich
* Farský úrad Gelnica (1764)
* Farský úrad Levoča - majstrovský kus z roku 1729
* Farský úrad Rožňava
* Farský úrad Spišská Kapitula (1730)
* Farský úrad Spišská Teplica
* Farský úrad Spišské Vlachy
* Farský úrad Vrbov

Referencie
----------

1. 1 2 3 4  SILAŠI, Ján. In:  *Slovenský biografický slovník*. Zväzok V R – Š. Martin : Matica slovenská, 1992. 560 s. ISBN 80-7090-216-7. S. 256 – 257.
2. ↑  Szilassy, Ján. In:  *Encyklopédia Slovenska*. 1. vyd. Zväzok V R – Š. Bratislava : Veda, 1981. 792 s. S. 675 – 676.
3. 1 2 3  K. Lyka. SZILASSY, János. In: VOLLMER, Hans. *Allgemeines Lexikon der Bildenden Künstler von der Antike bis zur Gegenwart*. Band. 32. Stephens – Theodotos. Leipzig : E. A. Seemann, 1938. S. 377 – 378. (po nemecky)
4. ↑  CÓNOVÁ, Ilona: *Levočský zlatník Ján Siláši*. Bratislava 2004, s. 12.

Literatúra
----------

* CÓNOVÁ, Ilona. *Levočský zlatník Ján Siláši*. Bratislava : Pamiatkový úrad Slovenskej republiky, 2004. 63 s. ISBN 80-89175-03-1.
* TORANOVÁ, Eva. *Zlatníctvo na Slovensku*. 2. preprac. a rozš. vyd. Bratislava : Tatran, 1983. 271 s. (Umenie na Slovensku; zv. 6.)

Externé odkazy
--------------

* Rozhovor s reštaurátorom Szilassyho monštrancia Petrom Mišíkom

Autoritné údaje: * abART: 147400
* GND: 1266365028
* PIM: PIM115726
* SNK: 147294
* ULAN: 500122469
* VIAF: 96584498